b'\n_START_ARTICLE_\nVasilijus Danilovi\xc4\x8dius Sokolovskis\n_START_SECTION_\nBiografija\n_START_PARAGRAPH_\nGim\xc4\x97 1897\xc2\xa0m. liepos 21 d. Ko\xc5\xbelikuose valstie\xc4\x8di\xc5\xb3 \xc5\xa1eimoje. Jaunyst\xc4\x97je dirbo mokytoju vietin\xc4\x97je mokykloje. B\xc5\xabdamas mokytoju dalyvavo \xc4\xafviariuose mitinguose ir protestuose prie\xc5\xa1 carin\xc4\x99 vald\xc5\xbei\xc4\x85. 1918 m. vasar\xc4\xaf \xc4\xafstojo \xc4\xaf Raudon\xc4\x85j\xc4\x85 armij\xc4\x85. 1919 m. prad\xc4\x97jo studijuoti karo mokykloje. 1921 m. baig\xc4\x99s karo mokykl\xc4\x85 tapo vienos i\xc5\xa1 Turkm\xc4\x97nijoje \xc4\xafsik\xc5\xabrusi\xc5\xb3 divizij\xc5\xb3 vadu. Po Rusijos pilietinio karo \xc4\x97jo \xc4\xafvairias administracines pareigas, tapo Maskvos karin\xc4\x97s apygardos vadu, o v\xc4\x97liau ir vienu i\xc5\xa1 generalinio \xc5\xa1tabo nari\xc5\xb3._NEWLINE_1941 m. gruod\xc5\xbeio m\xc4\x97nes\xc4\xaf, kai Tre\xc4\x8diojo Reicho kariuomen\xc4\x97 buvo per 20 km nuo Maskvos, jis buvo paskirtas Vakar\xc5\xb3 fronto generalinio \xc5\xa1tabo vadu. Dalyvavo Maskvos m\xc5\xab\xc5\xa1yje. \xc5\xa0iose pareigose jis i\xc5\xa1buvo iki 1943 m. vasario m\xc4\x97nesio, kai buvo paauk\xc5\xa1tintas ir tapo Vakar\xc5\xb3 fronto vadu. Jis vadovavo \xc5\xa1iam frontui per Kursko m\xc5\xab\xc5\xa1\xc4\xaf ir Smolensko operacij\xc4\x85. 1944 m. baland\xc5\xbeio m\xc4\x97nes\xc4\xaf Vakar\xc5\xb3 front\xc4\x85 padalinus \xc4\xaf Ukrainos ir Baltarusijos front\xc4\x85, jis tapo Pirmojo Ukrainos fronto vadu. Dalyvavo u\xc5\xbeimant Berlyn\xc4\x85. Antrojo pasaulinio karo metu pasi\xc5\xbeym\xc4\x97jo kaip labai geras strategas ir karinis lyderis. Juo labai pasitik\xc4\x97jo TSRS kariuomen\xc4\x97s mar\xc5\xa1alas Georgijus \xc5\xbdukovas._NEWLINE_Po karo buvo paskirtas Ryt\xc5\xb3 Vokietijoje \xc4\xafsik\xc5\xabrusios Tarybin\xc4\x97s armijos vado pavaduotoju. 1946 m. liepos 3 d. buvo paauk\xc5\xa1tintas ir tapo \xc5\xa1ios armijos vadu bei gavo Taryb\xc5\xb3 S\xc4\x85jungos mar\xc5\xa1alo titul\xc4\x85. 1949 m. tapo gynybos ministro pavaduotoju. 1952 m. tapo generalinio \xc5\xa1tabo vir\xc5\xa1ininku. 1960 m. tapo gynybos ministerijos generaliniu inspektoriumi ir \xc5\xa1iose pareigose i\xc5\xa1buvo iki savo mirties 1968\xc2\xa0m. gegu\xc5\xbe\xc4\x97s 10 dienos. 1962 m. para\xc5\xa1\xc4\x97 knyg\xc4\x85 apie atomin\xc4\xaf kar\xc4\x85 - Karin\xc4\x97 strategija d\xc4\x97l kurios i\xc5\xa1gars\xc4\x97jo vakaruose. Palaidotas Nekropolyje prie Kremliaus sienos.'